b'\n_START_ARTICLE_\nBelgiens flag\n_START_PARAGRAPH_\nBelgiens flag indeholder tre lige brede vertikale striber, sort (venstre), gult (midten) og r\xc3\xb8dt (h\xc3\xb8jre). Det er inspireret af det franske flag. Farverne er hentet fra grevskabet Brabants v\xc3\xa5benfarver, som er en gul l\xc3\xb8ve med r\xc3\xb8d tunge og r\xc3\xb8de kl\xc3\xb8r p\xc3\xa5 sort felt. Nationalflaget, som det bruges p\xc3\xa5 land, har st\xc3\xb8rrelsesforholdet 13:15. Ophavet til det ualmindelige st\xc3\xb8rrelsesforhold, tiln\xc3\xa6rmet kvadratisk, er ukendt. Flag i st\xc3\xb8rrelsesforholdet 2:3 er i udstrakt brug._NEWLINE_Flaget blev indf\xc3\xb8rt 23. januar 1831, ikke l\xc3\xa6nge efter at belgierne fik sin uafh\xc3\xa6ngighed fra Holland. Flaget havde spillet en stor rolle under uafh\xc3\xa6ngighedskrigen, siden et \xc3\xa6ldre flag med horisontale striber blev brugt under tidligere opr\xc3\xb8r i 1789, da imod \xc3\x98strig, som kontrollerede Belgien p\xc3\xa5 den tid. R\xc3\xa6kkef\xc3\xb8lgen p\xc3\xa5 farverne var da r\xc3\xb8dt over sort over gult.\n_START_SECTION_\nKoffardiflag\n_START_PARAGRAPH_\nBelgiens koffardiflag har de samme farver som nationalflaget, men i et mere ordin\xc3\xa6rt st\xc3\xb8rrelsesforhold, 2:3. I praksis benyttes ofte flag i samme st\xc3\xb8rrelsesforhold p\xc3\xa5 land i stedet for flaget med de officielle, men ualmindelige m\xc3\xa5l.\n_START_SECTION_\nOrlogsflag\n_START_PARAGRAPH_\nOrlogsflaget skiller sig helt fra nationalflaget og handelsflaget. Det best\xc3\xa5r af en hvid baggrund med de belgiske farver disponeret som et diagonalkors, s\xc3\xa5kaldt andreaskors, som i Belgisk sammenh\xc3\xa6ng er bedre kendt som Burgund-korset og stammer fra tiden da Belgien h\xc3\xb8rte under hertugerne af Burgund. I den \xc3\xb8vre trekant er der placeret korslagte kanoner med en krone over, alt i sort. I den nedre trekant findes et sort anker. Den hvide baggrund symboliserer at Belgiens marine efter den 2. verdenskrig blev dannet af skibe tilh\xc3\xb8rende den britiske marine. Den britiske marines orlogsflag kaldes White Ensign. Orlogsflaget blev indf\xc3\xb8rt den 23. februar 1950 og blev hejst f\xc3\xb8rste gang den 2. marts samme \xc3\xa5r. Orlogsflaget er i st\xc3\xb8rrelsesforholdet 2:3._NEWLINE_Den belgiske marine f\xc3\xb8rer en kvadratisk udgave af nationalflaget som orlogsg\xc3\xb8s.\n_START_SECTION_\nStatsflag\n_START_PARAGRAPH_\nBelgien har et s\xc3\xa6rligt flag for statsskibe. Dette statsflag er som handelsflaget, men med till\xc3\xa6g af en l\xc3\xb8ve med kongekrone over, det hele i sort.'